Les Falles 2025 a l'Eliana començaran aquest cap de setmana
17 de febrer de 2025

• Les quatre comissions de la localitat es preparen per a l'inici de les seues festes, l'any en el qual una d'elles compleix 50 anys d'història.

Els carrers de l'Eliana es preparen per a vibrar amb l'arribada de les Falles 2025, una festivitat plena de tradició, pólvora i germanor. L'encesa de llums el divendres 21 marcarà l'inici de la festa per a les comissions falleres l’Antic Molí-Les Casetes, Josep Antoni, Puríssima i Major, que enguany celebra el seu 50 aniversari, Mercat i Verge del Carme.

El dissabte 22 al migdia tindrà lloc l'esperada Crida, on els màxims representants fallers anunciaran des del balcó de l'Ajuntament que ja estem en Falles. La jornada continuarà amb la Gala Fallera i exhibició de playbacks a l'Auditori, seguida d'una revetla en la plaça del País Valencià, amb la col·laboració dels clavaris de la Mare de Déu del Carme i l'orquestra People Band. El diumenge, les comissions es reuniran per a gaudir de les tradicionals paelles en l'aparcament del Centre Sociocultural.

Març arrancarà amb la Cavalcada, el dissabte 1 a les 19 hores, seguida d'una altra revetla nocturna en el Espai al Tall, amb la col·laboració dels festers del Crist i de la Puríssima. El dissabte 8, amb motiu del Dia Internacional de la Dona, es llançarà la que ja és habitual, mascletà morada i, ja a la vesprada el divertit Tren faller, que recorrerà des de les 19 hores les vies principals omplint-les d'alegria i música.

La setmana gran de les Falles començarà el divendres 14 amb la Plantà, quan els monuments fallers s'alçaran en els barris per a exhibir el seu art. Les mascletàs, a càrrec de cada comissió, ompliran de pólvora l'ambient els dies 16, 17, 18 i 19 de març. El dilluns 17, les tradicionals albaes recorreran les comissions, i el dimarts 18, la localitat celebrarà l'Ofrena de flors a la Mare de Déu del Carme.

El 19 de març, dia de Sant Josep, se celebrarà la missa major seguida d'una gran cercavila amb totes les comissions falleres. La nit culminarà amb els correfocs a les 19.00 hores, la cremà de les falles infantils a les 20.00 hores i, finalment, la cremà dels monuments grans a les 22.30 hores, posant el fermall d'or a unes Falles plenes d'emoció i tradició.

L'edil de Cultura Festiva, Juan Espinosa, ha felicitat la comunitat fallera per l'arribada de les seues celebracions, al mateix temps que ha desitjat que transcórreguen amb seguretat i respecte.